STA-TRUBB แรงไม่หยุด-เทรดคึกคัก หลังราคายางในตลาด TOCOM สูงสุดในรอบ 1 ปี
STA-TRUBB แรงไม่หยุด-เทรดคึกคัก หลังราคายางในตลาด TOCOM สูงสุดในรอบ 1 ปี
3 มิ.ย. 2558

ผู้สื่อข่าวรายงานว่า บริษัท ศรีตรังแอโกรอินดัสทรี จำกัด (มหาชน) หรือ STA และ บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) หรือ TRUBB ราคาหุ้นปรับตัวขึ้นแรง
โดยราคาหุ้น STA ณ เวลา 11.34 น. อยู่ที่ระดับ 14.20 บาท บวก 0.50 บาท หรือ 3.65% ด้วยมูลค่าซื้อขาย 413.89 ล้านบาท ขณะที่ STA ณ เวลา 11.36 น. ราคาหุ้นอยู่ที่ระดับ 2.38 บาท บวก 0.22 บาท หรือ 10.19% ด้วยมูลค่าซื้อขาย 505.47 ล้านบาท
บล.ทิสโก้ ระบุในบทวิเคราะห์วันนี้(3 มิ.ย. 58) ว่า ราคายางในตลาด TOCOM บวกต่อเนื่อง ล่าสุดสูงสุดรอบ 1 ปี โดยหุ้น บมจ.ศรีตรังแอโกรอินดัสทรี(STA), บมจ.ไทยรับเบอร์ลาเท็คซ์คอร์ปอร์เรชั่น (ประเทศไทย)หรือ TRUBB หุ้นทั้งคู่ ราคายังต่ำกว่า BV ราว 10%
ด้านบล.โนมูระ พัฒนสิน ระบุในบทวิเคราะห์ฯคงมุมมองเชิงบวกกับอุตสาหกรรมยางพารา คงแนะนำ”NEUTRAL”หุ้น STA ด้วยราคาเป้าหมาย 13.30 บาท ภาพรวมอุตสาหกรรมยางพาราโลกคาดว่าจะมีอุปทานส่วนเกินต่อเนื่องในปี 2015-18 ปัจจัยบวกระยะสั้นคือผลผลิตยางไทยลดลง -17% y-y ในเดือนเมษายน เนื่องจากอากาศแล้ง ประกอบกับระดับสต๊อกยางในจีนที่ต่ำสุดในรอบ 20 เดือนน่าจะกระตุ้นให้ราคายางส่งออกเพิ่มขึ้น
จึงมองว่าแนวโน้มนี้จะดีต่อผลการดำเนินงานของ STA ใน 2Q15F สำหรับระยะยาว ประเด็นเศรษฐกิจจีนยังคงมีบทบาทต่ออุปสงค์และราคายางพาราอยู่ นอกจากนี้ ควรรอดูราคายางในช่วงฤดูฝนโดยเฉพาะเดือนกรกฎาคมและสิงหาคม ซึ่งเป็นช่วงที่ผลผลิตยางเข้าสู่ตลาดมากที่สุด
ส่วนบล.เคจีไอ(ประเทศไทย)แนะ”เก็งกำไร”หุ้น STA เป้า Consensus 13.4 บาท ประเมินรูปแบบราคาหากดีดพ้นแนวต้านสำคัญที่ 14 บาท ได้มีโอกาสปรับขึ้นทดสอบแนวต้านถัดไปที่ 14.4 บาท โดยในเชิงกลยุทธ์คาดราคายางพาราคาเริ่มฟื้นตัวระยะสั้น ตอบรับการประชุมของผู้ผลิตยาง ไทย อินโดนีเซีย และมาเลเซีย วันที่ 9 มิ.ย. นี้ เพื่อผลักดันราคายางพาราคา (นโยบายหลักคือลดผลผลิตยางของ 3 ประเทศผู้ผลิตหลักลง)